ຫົວໜ້າກອງທຶນ ກອບກູ້ເງິນຢູໂຣ ຢ້ຽມຢາມຈີນ
ຫົວໜ້າກອງທຶນຊ່ອຍເຫຼືອ ຂອງສະຫະພາບຢູໂຣບ ຢ້ຽມຢາມຈີນ ເພື່ອໃຫ້ການອະທິບາຍ ກ່ຽວກັບກອງທຶນໃໝ່ນີ້
ຫົວໜ້າກອງທຶນຊ່ອຍກອບກູ້ບັນດາປະເທດທີ່ໃຊ້ເງິນຢູໂຣໄດ້ເດີນທາງໄປເຖິງປະເທດຈີນ ໃນວັນສຸກມື້ນີ້ ເພື່ອປຶກສາຫາລືກ່ຽວກັບຄວາມເປັນໄປໄດ້ ໃນການຕົກລົງກັນກັບພວກກຳ ນົດນະໂຍບາຍຂອງປັກກິ່ງ ໃນການນຳໃຊ້ສ່ວນນຶ່ງເງິນຕາສຳຮອງຕ່າງປະເທດ ທີ່ຈີນມີຢູ່ ຢ່າງຫຼວງຫຼາຍນັ້ນເຂົ້າໄປລົງທຶນໃນກອງທຶນມູນຄ່າຫຼາຍພັນລ້ານໂດລາຂອງປະເທດທີ່ໃຊ້ ເງິນຢູໂຣ ການເດີນທາງໄປຢ້ຽມຢາມນະຄອນຫຼວງຂອງຈີນໂດຍທ່ານ Klaus Regling ມີຂຶ້ນນຶ່ງ ມື້ຫຼັງຈາກພວກຜູ້ນຳຂອງສະພາບຢູໂຣບ ໄດ້ບັນລຸການຕົກລົງກັນ ທີ່ຈະເພີ່ມມູນຄ່າກອງ ທຶນຊ່ອຍກອບກູ້ບັນດາປະເທດທີ່ໃຊ້ເງິນຢູໂຣ ຂຶ້ນເປັນ 1 ພັນ 400 ຕື້ໂດລາເພື່ອຊ່ອຍ ປະເທດຕ່າງໆເຊັ່ນກຣີສ ອີຕາລີແລະສະເປັນໃຫ້ສືບຕໍ່ສາມາດຊຳລະໜີ້ສິນຕ່າງໆໄດ້ແລະ ຫຼີກລ້ຽງບໍ່ເຮັດໃຫ້ເສດຖະກິດຂອງໂລກກັບໄປສູ່ສະພາບຕົກຕໍ່າຄືນອີກ ທ່ານ Regling ພວມເຈລະຈາຫາລື ກັບພວກເຈົ້າໜ້າທີ່ກະຊວງການເງິນແລະທະນາຄານ ກາງຂອງຈີນໃນລະຫວ່າງການເດີນທາງໄປຢ້ຽມຢາມຄັ້ງນີ້ ທ່ານເວົ້າວ່າ ປັກກິ່ງພວມຊອກ ຫາບ່ອນລົງທຶນທີ່ໜ້າສົນໃຈ ມີຄວາມໝັ້ນຄົງ ແລະຄວາມປອດໄພ ສຳລັບເງິນຕາສຳຮອງ ຕ່າງປະເທດໃນມູນຄ່າ 3 ພັນ 200 ຕື້ໂດລາແຕ່ກໍກ່າວຢືນຢັດວ່າໃນເວລານີ້ຍັງບໍ່ທັນຄາດ ກັນວ່າຈະມີການບັນລຸການຕົກລົງກັນແຕ່ຢ່າງໃດເທື່ອ ຮອງລັດຖະມົນຕີການເງິນຂອງຈີນທ່ານ Zhu Guangyao ກ່າວວ່າ ເຈົ້າໜ້າທີ່ໃຫ້ການ ຢືນຢັນກ່ຽວກັບທ່າທີຂອງທ່ານ Regling ໂດຍກ່າວຕໍ່ພວກນັກຂ່າວວ່າ ພວກກຳນົດນະ ໂຍບາຍຕ້ອງການຢາກເຫັນວ່າ ສະຖາບັນເພື່ອສ້າງຄວາມທຸ່ນທ່ຽງທາງດ້ານການເງິນຂອງ ຢູໂຣບທີ່ມີການຂະຫຍາຍໂຕນັ້ນ ຈະດຳເນີນງານແບບໃດ ກ່ອນທີ່ປັກກິ່ງຈະຕັດສິນໃຈວ່າ ຕົນຈະລົງທຶນຢູ່ໃນກອງທຶນດັ່ງກ່າວຫຼືບໍ່